2004R0686 — LV — 31.12.2004 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

Grozīta ar:









▼B

KOMISIJAS REGULA (EK) Nr. 686/2004

(2004. gada 14. aprīlis),

ar ko nosaka pārejas posma pasākumus saistībā ar ražotāju organizācijām svaigu augļu un dārzeņu tirgū sakarā ar Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanos Eiropas Savienībai







EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu, un jo īpaši tā 2. panta 3. punktu, ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu, un jo īpaši tā 41. panta pirmo daļu, tā kā: (1) Komisijas 2003. gada 11. augusta Regula (EK) Nr. 1432/2003, kurā izklāstīti sīki izstrādāti noteikumi Padomes Regulu (EK) Nr. 2200/96 piemērošanai attiecībā uz ražotāju organizāciju atzīšanas un ražotāju grupu pagaidu atzīšanu ( 1 ), un Komisijas 2003. gada 11. augusta Regula (EK) Nr. 1433/2003, kurā izklāstīti sīki izstrādāti noteikumi par to, kā piemērot Padomes Regulu (EK) Nr. 2200/96 attiecībā uz darbības fondiem, darbības programmām un finansiālu palīdzību ( 2 ), nosaka konkrētus datumus un nosacījumus, kas attiecas uz ražotāju organizāciju atzīšanu un palīdzības piešķiršanu tām. Ir jānosaka pārejas pasākumi, lai ražotāju organizācijas un ražotāju grupas Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā (turpmāk tekstā – “jaunās dalībvalstis”) līdz 2005. gada 1. janvārim varētu pieteikties atbalstam, kas paredzēts minētajās regulās. (2) Vairākas jaunās dalībvalstis ir pieņēmušas savus tiesību aktus par ražotāju organizāciju un ražotāju grupu atzīšanu un palīdzības piešķiršanu tām, un dažas ražotāju organizācijas un ražotāju grupas jau pastāv. (3) Jaunajām dalībvalstīm jādod iespēja provizoriski uzskatīt ražotāju organizācijas un ražotāju grupas, kas atzītas saskaņā ar saviem valsts tiesību aktiem, par atzītām saskaņā ar Regulu (EK) Nr. 2200/96. Tad šīs ražotāju organizācijas varētu pieteikties pieejamajam Kopienas atbalstam. Jaunajām dalībvalstīm līdz 2005. gada beigām ir jāpārbauda, vai ražotāju organizācijas un ražotāju grupas patiešām atbilst atzīšanas kritērijiem, kasnoteikti Padomes 1996. gada 28. oktobra Regulā (EK) Nr. 2200/96 par augļu un dārzeņu tirgus kopīgo organizāciju ( 3 ). Finansiālo atbildību par atbalstu, kas izmaksāts šīm ražotāju organizācijām un ražotāju grupām, uzņemas attiecīgā jaunā dalībvalsts. (4) Dažas jaunās dalībvalstis savos tiesību aktos nav paredzējušas atzīt ražotāju organizācijas atkarībā no produktu kategorijām, kas minētas Regulas (EK) Nr. 2200/96 11. panta 1. punkta a) apakšpunkta ii) līdz vii) daļā. Skaidrības labad ražotāju organizācijas vai grupas, kas ir atzītas līdz 2004. gada 1. maijam, saskaņā ar savas valsts tiesību aktiem jāuzskata par tādām, kas pieder “augļu un dārzeņu” kategorijai, kas minēta Regulas (EK) Nr. 2200/96 11. panta 1. punkta a) apakšpunkta i) daļā. (5) Lai paātrinātu notikumu attīstību, līdz 2004. gada 1. maijam saskaņā ar attiecīgās valsts tiesību aktiem atzītām ražotāju organizācijām un ražotāju grupām jaunu pieteikumu iesniegt nevajadzēs. Jauno dalībvalstu pienākums ir paziņot minētajām organizācijām un grupām, vai tās ir atzītas 2004. gadam saskaņā ar Regulu (EK) Nr. 1432/2003. (6) Gan ražotāju organizācijām, gan jaunajām dalībvalstīm trūkst pieredzes darbā ar darbības programmām. Jauno dalībvalstu ražotāju organizācijas provizoriskā kārtā varētu iesniegt, augstākais, pusotru gadu ilgu darbības programmu. Sagatavojot īsas, vienkāršas programmas, vajadzētu samazināties laikam, kas vajadzīgs, lai ražotāju organizācijas sagatavotos, un laikam, kas vajadzīgs, lai valsts iestādes veiktu novērtējumu. Šo programmu sagatavošanai, novērtēšanai, īstenošanai un kontrolei vajadzētu gan ražotāju organizācijām, gan valsts iestādēm palīdzēt apgūt to, kā strādāt ar parasta ilguma darbības programmām pēc pārejas perioda. (7) Atzīšanas plāniem, ko jaunās dalībvalstis apstiprinājušas saskaņā ar saviem attiecīgajiem tiesību aktiem līdz 2004. gada 1. maijam, sākuma datumam jābūt 2004. gada 1. maijam. (8) Jauno dalībvalstu pienākums ir katru gadu pārbaudīt noteiktu ražotāju organizāciju un ražotāju grupu procentuālo apjomu, lai noskaidrotu, vai tās atbilst atzīšanas kritērijiem un atbalsta piešķiršanas nosacījumiem. Ņemot vērā administratīvo slogu, kādu tas radīs jaunajām dalībvalstīm, vajadzētu atļaut samazināt ražotāju organizāciju un ražotāju grupu pārbaužu procentuālo apjomu līdz līmenim, kas nav mazāks par pusi no parastā 2005. gada apjoma, taču, ja tās izmanto šo iespēju, šis procentuālais apjoms tādā pašā mērā jāpalielina 2006. gadā, lai iegūtu parasto līmeni, rēķinot vidējo rādītāju divu gadu laika posmā. (9) Jauno dalībvalstu uzņēmēji var izvēlēties neizmantot šos pārejas noteikumus un piemērot parastos noteikumus, kas ietverti Regulās (EK) Nr. 1432/2003 un (EK) Nr. 1433/2003 un Komisijas 2003. gada 3. novembra Regulā (EK) Nr. 1943/2003, kurā izklāstīti Padomes Regulas (EK) Nr. 2200/96 piemērošanas noteikumi attiecībā uz atbalstu ražotāju grupām pēc to sākotnējās atzīšanas ( 4 ), un Komisijas 2004. gada 21. janvāra Regulā (EK) Nr. 103/2004, ar ko nosaka sīki izstrādātus noteikumus Padomes Regulas (EK) Nr. 2200/96 īstenošanai attiecībā uz intervences pasākumiem un izņemšanu no tirgus augļu un dārzeņu nozarē ( 5 ). (10) Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu, tā kā: IR PIEŅĒMUSI ŠO REGULU.







1. pants

Definīcija

Šajā regulā “jaunās dalībvalstis” ir Čehija, Igaunija, Kipra, Latvija, Lietuva, Ungārija, Malta, Polija, Slovēnija un Slovākija.

2. pants

Atzīšana un sākotnējā atzīšana

1. Atkāpjoties no Regulas (EK) Nr. 1432/2003 1. panta un Regulas (EK) Nr. 2200/96 12. panta, jaunās dalībvalstis var izlemt, ka tās uzskatīs ražotāju organizācijas vai grupas, kas saskaņā ar valsts tiesību aktiem ir atzītas līdz 2004. gada 1. maijam, par sākotnēji atzītām ražotāju organizācijām vai ražotāju grupām saskaņā ar Regulu (EK) Nr. 2200/96 (turpmāk tekstā – “atzītas ražotāju organizācijas” un “atzītas ražotāju grupas”).

Jaunās dalībvalstis pēc 2004. gada 1. maija cik vien iespējams drīz paziņo katrai ražotāju organizācijai vai grupai, kas atzīta saskaņā ar valsts tiesību aktiem līdz 2004. gada 1. maijam, par pirmajā daļā minēto lēmumu attiecībā uz atzīšanu.

2. Lēmumu, kas minēts 1. punktā, piemēro no tā izziņošanas datuma līdz 2005. gada 31. decembrim.

3. Jaunās dalībvalstis trīsdesmit dienās pēc 1. punktā minētā lēmuma izziņošanas paziņo Komisijai informāciju, kas minēta Regulas (EK) Nr. 2200/96 12. panta 1. punkta c) apakšpunktā un Regulas (EK) Nr. 1432/2003 17. panta 5. punktā, par ražotāju organizācijām un attiecīgi ražotāju grupām, kuras atzītas vai nav atzītas saskaņā ar šo regulu.

3. pants

Ražotāju organizāciju kategorijas

Ja kādai jaunajai dalībvalstij nav normatīvo aktu par ražotāju organizāciju kategorijām, kas paredzētas Regulas (EK) Nr. 2200/96 11. panta 1. punkta a) apakšpunktā, tad uzskata, ka šādās jaunajās dalībvalstīs atzītās ražotāju organizācijas pieder pie “augļu un dārzeņu” kategorijas, kas norādīta minētās regulas 11. panta 1. punkta a) apakšpunkta i) daļā.

4. pants

Darbības programmas

1. Jaunās dalībvalsts ražotāju organizācija, kas atzīta līdz 2004. gada 1. maijam saskaņā ar valsts tiesību aktiem, var iesniegt darbības programmu periodam, kas beidzas ne vēlāk kā 2005. gada 31. decembrī, lai to apstiprinātu līdz 2004. gada 30. jūnijam. Šādam pieteikumam pievieno organizācijas apņemšanos iesniegt jaunu darbības programmu, vēlākais, līdz 2005. gada 15. septembrim. Darbības programmās norāda darbības fondu aptuvenos apjomus, kā paredzēts Regulas (EK) Nr. 1433/2003 7. pantā, balstoties uz atskaites periodu, kas noteikts saskaņā ar minētās regulas 4. pantu, un tajās ietver minētās regulas 8. un 9. pantā norādīto informāciju.

2. Trijos mēnešos no 1. punktā minētā pieteikuma iesniegšanas kompetentās valsts iestādes lemj par iesniegtajām darbības programmām.

Tomēr darbības programmas neapstiprina, ja attiecīgajai ražotāju organizācijai nav paziņots pozitīvs lēmums, kā minēts 2. panta 1. punktā.

3. Valstu kompetentās iestādes paziņo ražotāju organizācijām savus lēmumus par darbības programmu apstiprināšanu. Darbības programmas var sākt īstenot tikai pēc tam, kad tās apstiprinājušas kompetentās valsts iestādes.

▼M1

Atkāpjoties no Regulas (EK) Nr. 1433/2003 16. panta 1. punkta, 2004. gadā darbības programmas ilgst no to apstiprināšanas datuma valsts kompetentajās iestādēs līdz 2004. gada 31. decembrim.

▼B

4. Saskaņā ar Regulas (EK) Nr. 1433/2003 18., 20. un 21. pantu ražotāju organizācijas var pieteikties, lai saņemtu atbalstu savai darbības programmai.

Tomēr attiecīgā jaunā dalībvalsts ir finansiāli atbildīga par 2004. un 2005. gadā saņemtās palīdzības izlietošanas gadījumiem, kad ir pārkāpts Regulas (EK) Nr. 1433/2003 6. vai 8. pants.

▼M1

4.a. Atkāpjoties no Regulas (EK) Nr. 1433/2003 4. panta 1. punkta, piemērojot atbalstu 2004. gadā, atskaites perioda laikā realizētās produkcijas vērtību reizina ar dienu skaitu no darbības programmas apstiprināšanas datuma līdz 2004. gada 31. decembrim (abus datumus ieskaitot) un dala ar 366.

▼B

5. Ņemot vērā Regulas (EK) Nr. 103/2004 7. pantu, līdz 2004. gada 1. maijam saskaņā ar savas valsts tiesību aktiem atzītās ražotāju organizācijas var pieteikties, lai saņemtu Kopienas kompensāciju par produktu izņemšanu no apgrozības.

Tomēr attiecīgā jaunā dalībvalsts ir finansiāli atbildīga par sekām, kas rodas, izziņojot negatīvu lēmumu atbilstoši 2. panta 1. punktam.

5. pants

Atbalsts atzītām ražotāju grupām

Atzītas ražotāju grupas var pieteikties atbalsta saņemšanai, kas minēts Regulas (EK) Nr. 2200/96 14. panta 2. punktā, ja attiecīgajā dalībvalstī tāds ir pieejams, ievērojot Regulas (EK) Nr. 1943/2003 5. pantu.

Ja saskaņā ar attiecīgās valsts tiesību aktiem pieņemtā atzīšanas plāna īstenošana ir sākta līdz 2004. gada 1. maijam, tad tā pieņemšanas diena, kas minēta Regulas (EK) Nr. 1432/2003 18. panta 1. punktā, ir 2004. gada 1. maijs.

6. pants

Pārbaudes

2005. gadā jaunās dalībvalstis var samazināt ražotāju organizācijās un ražotāju grupās veikto pārbaužu procentuālo apjomu līdz līmenim, kas nav mazāks par pusi no obligātā procentuālā apjoma, kurš noteikts Regulas (EK) Nr. 1432/2003 20. panta 2. punktā un Regulas (EK) Nr. 1433/2003 23. panta 2. punktā.

Ja jaunās dalībvalstis izmanto šo iespēju, tad procentuālo apjomu 2006. gadā palielina tādā pašā mērā, par kādu tas 2005. gadā bijis samazināts, lai, aprēķinot divu gadu vidējo rādītāju, saglabātos parastais līmenis.

7. pants

Regulas (EK) Nr. 1432/2003, (EK) Nr. 1433/2003, (EK) Nr. 1943/2003 un (EK) Nr. 103/2004 piemēro atbilstoši šīs regulas noteikumiem.

8. pants

Stāšanās spēkā

Šī regula stājas spēkā saskaņā ar Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu un minētā līguma spēkā stāšanās dienā.

Šī regula uzliek saistības kopumā un ir tieši piemērojama visās dalībvalstīs.